[pic] | EUROOPA KOMISJON | EUROOPA LIIDU VÄLISASJADE JA JULGEOLEKUPOLIITIKA KÕRGE ESINDAJA |

Brüssel 1.4.2011

KOM(2011) 194 lõplik

2011/0078 (NLE)

Ühisettepaneku eelnõu:

NÕUKOGU MÄÄRUS,

millega muudetakse nõukogu määrust (EÜ) nr 560/2005, millega kehtestatakse teatavate isikute ja üksuste vastu suunatud piiravad meetmed seoses olukorraga Côte d’Ivoire’is

SELETUSKIRI

1. Nõukogu määrusega (EÜ) nr 560/2005, mida on muudetud määrusega (EL) 25/2011, jõustatakse nõukogu otsus 2010/656/ÜVJP ja kehtestatakse Côte d’Ivoire’i olukorda arvestades teatavad piiravad meetmed. Nende meetmete hulka kuuluvad muu hulgas teatavate rahu ja leppimise saavutamist takistavate isikute ja üksuste vahendite külmutamine.

2. Nõukogu otsusega […] 2011/[…]/ÜVJP muudetakse nõukogu otsust 2010/656/ÜVJP, uuendades Côte d’Ivoire’iga seotud piiravaid meetmeid, ja nähakse Côte d’Ivoire’i olukorra tõsidust arvestades ette täiendavate piiravate meetmete võtmine.

3. Kõnealuste täiendavate meetmetega keelatakse võlakirjatehingud Laurent Gbagbo ebaseadusliku valitsusega ja sellele laenu andmine, samuti kohandatakse vahendite külmutamise meetmeid, et võimaldada seaduslikku kauplemist enne sanktsioonide kehtestamist sõlmitud lepingute alusel. Lisaks sisaldab nõukogu otsus sätet, millega tagatakse, et meetmed ei mõjuta humanitaarabi andmist Côte d’Ivoire’is.

4. ELi välisasjade ja julgeolekupoliitika kõrge esindaja ja komisjon teevad ettepaneku jõustada need meetmed Euroopa Liidu toimimise lepingu artiklil 215 põhineva määrusega.

2011/0078 (NLE)

Ühisettepaneku eelnõu:

NÕUKOGU MÄÄRUS,

millega muudetakse nõukogu määrust (EÜ) nr 560/2005, millega kehtestatakse teatavate isikute ja üksuste vastu suunatud piiravad meetmed seoses olukorraga Côte d’Ivoire’is

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 215,

võttes arvesse nõukogu […] otsust 2011/[…]/ÜVJP, millega uuendatakse piiravaid meetmeid seoses olukorraga Côte d’Ivoire’is,

võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut,

olles konsulteerinud Euroopa andmekaitseinspektoriga

ning arvestades järgmist:

5. Nõukogu […] otsusega 2011/[…]/ÜVJP on muu hulgas Côte d’Ivoire’iga seoses ette nähtud täiendavad piiravad meetmed, sealhulgas keelatakse võlakirjatehingud Laurent Gbagbo ebaseadusliku valitsusega ja sellele laenu andmine, ning täiendavad meetmed seoses nõukogu otsuses 2010/656/ÜVJP sätestatud meetmetega, sealhulgas säte, millega tagatakse, et kõnealused meetmed ei mõjuta humanitaarabi andmist Côte d’Ivoire’is.

6. Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.

7. Käesolevas määruses sätestatud meetmete tõhususe tagamiseks peab käesolev määrus jõustuma viivitamata,

ON VASTU VÕTNUD KÄESOLEVA MÄÄRUSE:

Artikkel 1

Määrust (EL) nr 560/2005 muudetakse järgmiselt:

(1) Lisatakse järgmine artikkel:

„ Artikkel 3a

Erandina artiklist 2 võivad II lisas loetletud veebisaitidel nimetatud liikmesriikide pädevad asutused lubada IA lisas loetletud isikute ja üksuste puhul teatavate külmutatud rahaliste vahendite või majandusressursside vabastamist või teatavate rahaliste vahendite või majandusressursside kättesaadavaks tegemist humanitaareesmärgil, kui nad on sellest teistele liikmesriikidele ja komisjonile teatanud.”

(2) Lisatakse järgmine artikkel:

„ Artikkel 3b

Erandina artiklist 2 ja tingimusel, et IA lisas loetletud isik, üksus või asutus teeb makse vastavalt lepingule või kokkuleppele, mille ta on sõlminud, või kohustusele, mis talle on tekkinud enne kuupäeva, mil kõnealune isik, üksus või asutus loetellu kanti, võivad II lisas loetletud veebisaitidel nimetatud liikmesriikide pädevad asutused anda neile sobivatel tingimustel loa teatavate külmutatud rahaliste vahendite või majandusressursside vabastamiseks, kui asjaomane pädev asutus on veendunud, et:

i) rahalisi vahendeid ja majandusressursse kasutab maksete tegemiseks IA lisas loetletud isik, üksus või asutus;

ii) makse ei ole vastuolus artikli 2 lõikega 2.

Asjaomane liikmesriik teavitab vähemalt kaks nädalat enne loa andmist teisi liikmesriike ja komisjoni kõnealusest veendumusest ja loa andmise kavatsusest.”

(3) Lisatakse järgmine artikkel:

„ Artikkel 9a

Keelatakse:

a) osta, vahendada või aidata emiteerida võlakirju või väärtpabereid, mille on pärast käesoleva määruse jõustumist emiteerinud või taganud Laurent Gbagbo ebaseaduslik valitsus, tema nimel või volitusel tegutsevad isikud või üksused või talle kuuluvad või tema poolt kontrollitavad üksused. Rahaasutustel on lubatud siiski osta juba nende käes olevate võlakirjade ja väärtpaberitega samaväärseid võlakirju või väärtpabereid, mille maksetähtpäev on kätte jõudmas;

b) anda mis tahes vormis laenu Laurent Gbagbo ebaseaduslikule valitsusele, tema nimel või volitusel tegutsevatele isikutele ja üksustele ning talle kuuluvatele või tema poolt kontrollitavatele üksustele.”

(4) Lisatakse järgmine artikkel:

„Artikkel 9b

Artikli 2 lõikes 2 ja artiklis 9a sätestatud keeldudest ei tulene mingit vastutust füüsilistele ja juriidilistele isikutele, üksustele ega asutustele, kes on teinud rahalised vahendid või majandusressursid kättesaadavaks, kui nad ei teadnud ja neil ei olnud mõjuvat põhjust arvata, et nende tegevus rikub nimetatud keeldusid.”

Artikkel 2

Käesolev määrus jõustub selle Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja […]